kardosdrur/scandi-wiki huggingface dataset:
Fredrik Gyllenborg (1698-1759)

Fredrik Gyllenborg (12. juli 1698—25. august 1759) var en svensk greve og embedsmand. Han var søn af Jakob Gyllenborg og bror til Olof, Carl og Johan Gyllenborg. 

Gyllenborg indtrådte 1716 i Svea hovrätt, blev 1733 lagmand på Gotland, 1737 lagmand i Nerike, 1750 præsident i Bjergværkskollegiet. Fra og med rigsdagen 1731 var han en af Horns virksomste modstandere, holdt under rigsdagen 1734 på 3 steder åbent bord for sine tilhængere og indførte på rigsdagen 1738—39 rigsdagsklubber. Midlerne dertil fik han af den franske minister, hvis stikpenge for en væsentlig del gik gennem hans hænder, indtil man begyndte at nære tvivl om hans ærlighed, og tillidshvervet fra og med rigsdagen 1751 overførtes på den endnu mere samvittighedsløse Pechlin, ihvorvel Gyllenborg ikke fuldstændig mistede stillingen som "almisseuddeler". Forinden rigsdagssamlingen 1742—43 rejste han, velforsynet med penge af den franske ambassadør, omkring på landet for at indvirke på befolkningens anskuelser og samle tilhængere til rigsdagen. Ved dalkarlenes indmarch i Stockholm 1743 flygtede han ud af byen. Som bankofullmäktig siden 1741 viste han stor egenrådighed og forstod at benytte sin stilling til egen fordel, men som en af det herskende partis ledere undgik han ikke blot enhver tiltale, men fik endog af rigsdagen 1755—56 en hædersgave af 60 000 daler for sine fortjenester af bankens fremgang og frihedens befæstelse. 1758 udarbejdede Gyllenborg planen til et lotteri for at skaffe penge til statsstyrelsen.

Kilder 

 

Grever fra Sverige
Personer i frihedstiden
Fredrik 01
Salmonsens
Dommere fra Sverige
Fredrik Gyllenborg

Fredrik Gyllenborg henviser til:

 Fredrik Gyllenborg (1698–1759)
 Fredrik Gyllenborg (1767–1829)
Johan Gyllenborg

Johan Gyllenborg (1682—1752) var en svensk greve og rigsråd. Han var søn af Jakob Gyllenborg og bror til Olof, Carl og Fredrik Gyllenborg samt far til Gustaf Fredrik Gyllenborg.

Gyllenborg studerede ved Uppsala Universitet og indtrådte 1701 i krigstjenesten. Han udmærkede sig ved tapperhed i kampen mod russerne i Østersøprovinserne og forfremmedes 1706 til kaptajn, men kom efter slaget ved Pultava 1709 ved Dnepr-floden tillige med den øvrige hær i fangenskab. Efter tsar Peters triumftog i Moskva 23. december 1709 førtes han til Kasan, opholdt sig der et år og deporteredes derefter til Sibirien, hvor han udstod megen nød. 1719 udveksledes han af fangenskabet og vendte hjem, hvor han udnævntes til generaladjutant. 1735 blev han oberstløjtnant. Efter broderens ophøjelse til kancellipræsident 1739 gik hans forfremmelse hurtigere: 1741 blev han rigsråd og 1742 kansler for Lunds Universitet. Uden fremragende begavelse fulgte han i almindelighed trolig sin broders politik.

Kilder 

 

Grever fra Sverige
Rigsråder fra Sverige
Officerer fra Sverige
Personer i frihedstiden
Johan
Salmonsens
Olof Gyllenborg

Olof Gyllenborg (1676—1737) var en svensk greve, embedsmand og forfatter. Han var søn af Jakob Gyllenborg og bror til Carl, Johan og Fredrik Gyllenborg.

Gyllenborg studerede ved Uppsala Universitet, blev 1725 amtmand i Elfsborgs og 1733 i Nyköpings Amt. Han forsøgte sig som skønlitterær forfatter; hans digte udmærker sig ved et mandigt sprog, velvalgte billeder samt letflydende versifikation. Hans litterære arbejder er trykte i Pehr Hansellis Samlade vitterhetsarbeten (5. del 1863).

Kilder 
 

Grever fra Sverige
Digtere fra Sverige
Personer i frihedstiden
Olof
Salmonsens
Jakob Gyllenborg

Jakob Gyllenborg, oprindelig Wollimhaus (født 7. marts 1648 i Uppsala, død 11. marts 1701 i Stockholm) var en svensk greve og statsmand. Han var far til Olof, Carl, Johan og Fredrik Gyllenborg.

Gyllenborg blev 1676 assessor i kammerrevisionen. Han erhvervede sig kongens yndest som en af de virksomste ledere af reduktionen og ivrigste tilhængere af enevælden. På rigsdagen 1680 indtrådte Gyllenborg i det hemmelige udvalg samt i det af Ridderskabet og Adelen udgåede udvalg, som skulde foretage undersøgelser med hensyn til de misbrug, som havde indsneget sig i banken. Samme år blev han på adelens forslag medlem af reduktionskommissionen og 1681 af likvidationskommissionen, for hvilke hverv han dog marts 1682 fritogs. Han var nemlig 1681 med udstrakt fuldmagt blevet beskikket til aktor i "Stora Kommissionen", i hvilken han snart blev sjælen. Hvad angik kronens reduktionskrav, hyldede og forsvarede Gyllenborg ret hårde og vidtgående fordringer. Som aktor trådte han straks op med ualmindelig kraft og bestemthed og fandt støtte hos kongen. Under rigsdagen 1686 begyndte Gyllenborg oftere at optræde offentlig og var umiskendelig den ledende i det hemmelige udvalg. Hans indlæg gav de bedste oplysninger i de indviklede reduktionsspørgsmål, der forekom på denne rigsdag, og som han stemte de fleste. Efter at reduktionskommissionen og reduktionskollegiet 1687 var blevne opløste, dannedes til reduktionsværkets afslutning en ny myndighed, bestående af kun 5 medlemmer under navn af "Konglig Majestäts deputerade", hvis ledelse overdrogs Gyllenborg under navn af direktør, og i denne egenskab fuldførte han reduktionen. 1689 blev Gyllenborg amtmand i Stockholms Amt og Uppsala, var landmarskal på rigsdagen 1693 og udnævntes 1695 til kongelig råd. 1680 ophøjedes han i adels-, 1689 i friherre- og 1695 i grevestanden. Han var en udmærket embedsmand, grundig, kundskabsrig og utrættelig arbejdsom.

Kilder 

 

Grever fra Sverige
Embedsmænd fra Sverige
Svenskere i 1600-tallet
Jakob
Salmonsens
Lantmarskalkar fra Sverige
Personer fra Uppsala
Gyllenborg

Gyllenborg var en svensk adelig slægt, der nedstammede fra tyskeren Johan Wollimhaus fra Thüringen. Hans søn Simon Wollimhaus (død 1658) indkaldtes som provisor på det kgl. hofapotek 1624 og blev apoteker i Upsala 1628. Hans sønner Jakob og Anders Wollimhaus opnåede begge statens højeste embeder og adledes, den første 1680 under navnet Gyllenborg, den anden 1686 under navnet Leijonstedt.

Kendte medlemmer 
 
 Jakob Gyllenborg
 Olof Gyllenborg
 Carl Gyllenborg
 Johan Gyllenborg
 Fredrik Gyllenborg
 Henning Adolf Gyllenborg
 Gustaf Fredrik Gyllenborg

Kilder 
 

Adelsslægter fra Sverige
Autoharpe

Autoharpe er et strengeinstrument med akkordknapper, som trykkes ned, hvorved alle strenge pånær én dæmpes. Autoharpen er et enkelt, men meget følsomt instrument. Udsættes den for hurtige temperaturforandringer, mister den let stemningen. Trods navnet er den ikke en harpe, men en type citar.

Autoharpen havde stor betydning da den blev brugt som en vigtig del i countrygruppen The Carter Family. Senere blev den kendt igen som et centralt instrument for musikeren PJ Harvey på bl.a. albummet Let England Shake.

Strengeinstrumenter
Corfitz Trolle

Corfitz Trolle (17. marts 1628 på Vallø – 21. marts 1684 i København) var en dansk gehejmeråd.

Karriere 
Han var en søn af Niels Trolle i dennes første ægteskab, med Mette Rud, studerede i sin ungdom ved Sorø Akademi, hvor han 1647 holdt en latinsk parentation over den udvalgte prins Christian, senere i udlandet (immatrikuleret ved universitetet i Orléans 1651).

Under Frederik III 
Trolle blev 1656 kammerjunker hos kong Frederik III, der 1658 lønnede ham med Bøvling Len, hvormed han fra 1661 forbandt inspektionen over kongens reserverede regalia i Ørum og Vestervig Amter. I de for Danmark og hans herre så farlige krigsår spillede Corfitz Trolle en særdeles virksom rolle, dels som mellemmand mellem kongen og de mænd, der havde lagt planen til Kronborgs genindtagelse, dels som leder af den i Skåne, særlig i Malmø, mod svenskerne rejste bevægelse. Det er de smukkeste år af hans liv, og hans modige optræden mangler ikke et stænk af romantik, da han i december 1658 henter sin fæstemø, den skønne Birgitte Rantzau (født 9. juni 1641), en datter af Frederik Rantzau til Asdal, til København, hvor deres bryllup stod 12. september 1660.

Fra 1664 til 1670 var han amtmand over Skanderborg Amt med Åkær Amt, de sidste par år dog kun af navn, idet kongen drog ham til København og betroede ham vigtige embeder. I begyndelsen af 1669 udnævntes han til gehejmeråd, assessor i Statskollegiet og i Højesteret, og en særlig virksomhed fik han som den, der skulle skaffe kongen hemmelige "Kundskaber".

Under Christian V 
Hos kong Christian V stod han, om muligt, i endnu højere yndest end hos hans fader, og ved Dannebrogordenens oprettelse 1671 var han blandt de første riddere. Uagtet Corfitz Trolle vistnok hørte til Griffenfelds nærmeste omgang, lod han sig som kongens højtbetroede hemmelige politichef bruge til at udspejde rigskansleren og var således blandt dem, der foranledigede hans fald, ligesom han var mellem hans dommere, hvor gehejmeråd Ove Juul førte forsædet. Og den vanskæbne, som virkelig synes at have ramt flere af disse, traf også Corfitz Trolle, idet han døde som en fattig mand 21. marts 1684. Hans økonomiske elendighed er så meget mærkeligere, som han fra 1670 var aflagt med 4.000 rigsdaler årligt; desuden havde han allerede 1649 tiltrådt sit fædrene gods Skarholt i Skåne, som han solgte 1661, og senere (1667) arvet Sandholt i Fyn. Han har været en dårlig husholder, hvad han viste både ved bestyrelsen af sit eget gods, der var stærkt behæftet, og ved administrationen af Herlufsholm, hvis skoleherre han til stiftelsens uheld var fra 1675 til sin død. Hans enke, der i sine senere år var sindsforvirret, døde på Brahetrolleborg 1. februar 1695.

Kilder 
 
 Jens Worm, Lexicon over lærde Mænd.
 A.D. Jørgensen, Griffenfeld I-II.
 Danske Herregaarde I: Sandholt.
 Melchior, Efterretninger om Herlufsholm, s. 119 f.

Eksterne henvisninger 
 

Corfitz
Gehejmeråder fra Danmark
Danskere i 1600-tallet
Riddere af Dannebrog (1671-1808)
Højesteretsdommere fra Danmark
Amtmænd fra Danmark
Godsejere fra Danmark
Godsejere fra Skåne
Lensmænd fra Danmark
Artikler fra 1. udgave af Dansk biografisk leksikon
Fødselsdagen

"Fødselsdagen" er den syvende episode af den danske tv-serie Matador. Den blev skrevet af seriens skaber Lise Nørgaard og instrueret af Erik Balling. Seriens musikalske tema er komponeret af Bent Fabricius-Bjerre. Den blev vist første gang på dansk tv den 17. november 1979.

Handling 

"To ting sætter sit afgørende præg på familien Varnæs i 1933. I banken har overretssagfører Jørgen Varnæs (Bent Mejding) måttet sælge sine aktier til landsretssagfører Skjold Hansen (Axel Strøbye) for at finansiere sin skilsmisse og diverse gældsposter. Skjold Hansen bringer en dynamisk ledelsesform til Korsbæk Bank, og det er personalet ikke vant til. På hjemmefronten skal man fejre fru Fernando Møhges (Karen Berg) 100 års fødselsdag. Hans Christian Varnæs (Holger Juul Hansen) indleder et forhold til bankassistenten Ulla (Karen-Lise Mynster)."

Medvirkende 
 Holger Juul Hansen - (Hans Christian Varnæs, bankdirektør)
 Malene Schwartz - (Maude Varnæs, bankdirektørfrue)
 Helle Virkner - (frk. Friis, Maudes søster)
 Bent Mejding - (Jørgen Varnæs, Hans Christians bror)
 Susse Wold - (Gitte Graa, Jørgen Varnæs' veninde)
 Elin Reimer - (Laura, kokkepige hos Varnæs)
 Kirsten Olesen - (Agnes, stuepige hos Varnæs)
 Lisbeth Frandsen - (Fru Svendsen, hjælp i køkkenet hos Varnæs)
 Karen Berg - (Fru Fernando Møhge, Hans Christians gudmor)
 Karin Nellemose - (Misse Møhge, Fru Fernando Møhges datter)
 Ove Sprogøe - (dr. Louis Hansen, ven af Varnæs')
 Bjørn Watt-Boolsen - (oberst Hachel, ven af Varnæs')
 Karl Stegger - (Konsul Emanuel Holm)
 Else-Marie Juul Hansen - (Konsulinde Oda Holm)
 Axel Strøbye - (Viggo Skjold Hansen, Landsretssagfører)
 Birthe Backhausen - (Musse Skjold Hansen, Viggos kone)
 John Hahn-Petersen - (Hr. Stein, bogholder i Korsbæk Bank)
 Ann Margrethe Schou - (Frk. Mortensen, kassererske i Korsbæk Bank)
 Karen-Lise Mynster - (Ulla Jacobsen, bankassistent i Korsbæk Bank) 
 Jørgen Buckhøj - (Mads Andersen-Skjern)
 Ghita Nørby - (Ingeborg, Mads' kone)
 Buster Larsen - (grisehandler Oluf Larsen)
 Lily Broberg - (Katrine Larsen, Oluf Larsens kone)
 Jesper Langberg - (Kristen Andersen Skjern, Mads' lillebror)
 Anne Jensen - (Gudrun, stuepige)
 Claus Michel Heil - (Fritz, lærling i Tøjhuset)
 Holger Vistisen - (Bogholder Christiansen, i Omegnsbanken)
 Lars Høy - (Bankassistent i Omegnsbanken)
 Per Pallesen - (Severin Boldt, tjener på Jernbanerestauranten)
 Benny Hansen - ("Fede", Maler 'Frede' Hansen)
 Kurt Ravn - (Lauritz Jensen "Røde", jernbanearbejder)
 Hardy Rafn - (Godtfred Lund, Byrådssekretær)
 Tove Maës - (Lilli Lund Godtfred Lunds kone)
 Lene Larsen - (Tjenestepige hos Godtfred Lund)
 Holger Perfort - (Olsen, overtjener på Postgården)
 Rigmor Hvidtfeldt - (Garderobedame på Postgården)
 Arthur Jensen - (Rudolf Schwann)
 Lis Løwert - (Violet Vinter, Arnolds mor)
 Esper Hagen - (Arnold Vinter, tidligere lærling i Damernes Magasin)
 Aage Poulsen - (Tjener Petersen i Skovpavillonen)
 Jørgen Langebæk - (Flyttemand)
 Ole Andreasen - (Resuméfortælleren)

Kilder/henvisninger

Eksterne links 

 
 Episode 7: Fødselsdagen (1933)  på Matadoronline.dk .
 
 Matador  på Bonanza på DRs hjemmeside.

Episoder af Matador
Tv-serier fra 1970'erne
Christian Brochorst

Ludvig Christian Brochorst (16. juli 1907, Sundby - 24. oktober 1967), var en dansk balletmester, der debuterede i 1924 i en sommerrevy i Nyborg.

Udvalgt filmografi

Film 
 Mod og mandshjerte (1955)
 Bundfald (1957)
 Helle for Helene (1959)
 Forelsket i København (1960)
 Det skete på Møllegården (1960)
 Mine tossede drenge (1961)
 Don Olsen kommer til byen (1964)

Eksterne links 
 
 

Skuespillere fra Danmark
Danskere i 1900-tallet
Ann Margrethe Schou

Ann Margrethe Schou f. Skou Poulsen (6. marts 1925 i Farsø - 22. januar 1992) var en dansk skuespiller, der blandt andet medvirkede i revyer, cabaret og i talrige udsendelser i radio og TV. I tv-serien Matador, blev hun kendt som Frk. Mortensen, kasserersken i Korsbæk Bank.

Udvalgt filmografi

Film 
 Olsen-banden går i krig (1978)

Eksterne links 
 
 

Skuespillere fra Danmark
Danskere i 1900-tallet
Personer fra Farsø
Clemen Clemensen

Clemen Clemensen var en dansk amtsforvalter.

Han fik den 18. april 1661 bestalling som forvalter over Skanderborg Slot med underliggende len og gods, som han den 23. samme måned fik i forpagtning. Clemensen administrerede de nyoprettede Skanderborg og Åkær Amter i amtmands sted fra 1. maj 1661 til 1. maj 1664. Han var amtsforvalter indtil 1. maj 1666. 15. oktober 1668 fik han Skanderborg Amt med bønder og tjenere i forpagtning for fire år fra 1. maj samme år og herunder inspektionen over de kongelige regalier samt den gejstlige jurisdiktion. Corfitz Trolle var følgelig fra 1668 og to år frem kun amtmand af navn. Men 1. maj 1670 fik han ordre til at overdrage amtet til den ny amtmand Christoffer Sehested den 12. juli samme år.

I sin tid som amtsforvalter udstedte Clemensen flere skarpe forordninger til skanderborgenserne, især omhandlende deres husdyrhold. I 1662 forbød han dem bl.a. at køre vogne eller hjulbør gennem Skanderborg Dyrehave, et par år senere forbød han helt indbyggerne at holde geder og bukke, og han påbød samtidig, at svin skulle holdes indespærret. Straffen for at overtræde bestemmelserne var gerne en bøde, og såfremt man ikke kunne betale, blev man sat tre dage i gabestok

Han var gift med Kirsten Madsdatter Rosenørn, som sammen med sin broder blev adlet 1671. Anden gang var hun gift med justitsråd og landsdommer Peder Madsen Lerche til Lerkenfeldt.

Kilder 
 J. Bloch, Stiftamtmænd og Amtmænd i Kongeriget Danmark og Island 1660-1848, København: Rigsarkivet og C.A. Reitzels Forlag 1895, s. 124.
 Opslag i Skanderborg Leksikon

Amtmænd fra Danmark
Danskere i 1600-tallet
Bernhard Risberg

Johan Bernhard Risberg (født 23. september 1862, død 15. november 1947) var en svensk filolog og digter.

Risberg blev kandidat 1884, licentiat 1890, Dr. phil. 1892 og fra 1904 lektor i Linköping. Han begyndte som oversætter af Goethes Egmont (1889), men har senere oversat både prosa og vers fra græsk og latin, ligesom han har udgivet skoleudgaver af enkelte klassikere. I 1893 optrådte han med samlingen Dikter, der efterfulgtes af Vallmo och blåklint (1906) og På nyckelharpa och violin (1908), og flere af disse digte udmærker sig ved en dyb følelse for det skønne, en adelskab, som er af stor virkning, og en stilkunst, som også har præget hans metriske oversættelser og bidraget til, at Svenska Akademien flere gange har prisbelønnet hans fortjenester. Men tillige har Risberg haft betydning som salmekender og salmedigter, hvorom både Den svenska psalmbokens revision (1897) og I templets förgård (1902) bærer vidne. Desuden har han deltaget i oversættelsen af det Gamle Testamente og dets apokryfer. Af svensk litteraturhistorie har han fortjeneste ved sin undersøgelse Tyska forbilder till dikter av Atterbom og tobindsværket Den svenska versens teori, prosodiska och metriska undersökningar (1905—07), som vidner om både grundighed og originalitet.

Kilder 
 

Filologer fra Sverige
Litteraturhistorikere fra Sverige
Faglitterære forfattere fra Sverige
Digtere fra Sverige
Salmedigtere fra Sverige
Oversættere fra Sverige
Svenskere i 1800-tallet
Svenskere i 1900-tallet
Godkendt Teknologisk Serviceinstitut

Et Godkendt Teknologisk Serviceinstitut (GTS-institut) er en almennyttig dansk virksomhed med en særlig godkendelse fra Uddannelses- og Forskningsministeriet, der gør det muligt at ansøge om resultatkontraktmidler til udvikling af nye teknologiske serviceydelser målrettet dansk erhvervsliv. 

Der findes syv GTS-institutter:
 Alexandra Instituttet (www.alexandra.dk) 
 Bioneer (www.bioneer.dk)
 DBI (brandogsikring.dk/)
 DFM (www.dfm.dk)
 DHI (www.dhi-group.com)
 FORCE Technology (www.forcetechnology.com) 
 Teknologisk Institut (www.teknologisk.dk).
GTS-institutterne er et væsentligt element i samfundets indsats for at skabe gode rammer for innovation og vækst i dansk erhvervsliv. Hovedopgaven for GTS-institutterne er at få teknologi i anvendelse i virksomheder i hele Danmark.

Samlet set dækker GTS-institutterne et bredt felt af faglige områder fra Internet-of-things, digitalisering, automatisering og robotteknologi, landbrug og fødevarer, elektronik og mikroelektronik, det maritime område, byggeri, vand og miljø, biomedicin, brand og sikring samt velfærdsteknologi. GTS-institutterne sælger sine ydelser på kommercielle vilkår og indgår desuden i en række forsknings- og udviklingsprojekter finansieret af danske og internationale puljer og fonde. 

Hvert år sælger GTS-institutterne samlet set ydelser til op imod 19.000 unikke, danske kunder og indgår i samarbejde om forskning og udvikling med flere hundrede danske virksomheder. Den samlede omsætning var i 2016 på 3.6 mia. kr., af dem var de 306 mio. kr.  resultatkontrakter med Styrelsen for Institutioner og Uddannelsesstøtte.

Noter 

Virksomheder i Danmark
Innovation
Teknologivirksomheder
Theodor Lundberg

Johan Theodor Lundberg (21. juni 1852 i Stockholm - 3. januar 1926 i Rom) var en svensk billedhugger.

Lundberg blev elev af Lea Ahlborn og akademiet 1868—77. Han fik den kongelige medaille for Loke skærer misteltenen (1881) og fortsatte sine studier i Paris (1882—84) på École des beaux-arts (Falguière) og derefter i Rom (til 1888). Han blev 1908 professor ved akademiet, 1911 direktør. Han har blandt andet skabt Narren (1882), Fisker, Sorg (Nationalmuseum i Stockholm 1897), statuetterne Per Svinehyrde, Dreng, som kaster smørrebrødet og Det første våben; endvidere Sankt Georg (1897, stort marmoreksemplar i Stockholms Slot), Bølgen og Stranden samt gruppen Fostbrødrene (1888 indkøbt i bronze til Nationalmuseum i Stockholm, opstillet uden for museet, et eksemplar anskaffet af den danske stat), Olaus Petri (1898, bronzestatue ved Storkyrkan i Stockholm), Ikaros, Svea (1902), Svea og den faldne karolin (1904, artillerigården i Stockholm), Orfeus (1905, uden for Nordiska Museet), gruppen Min familie (1905), Dreng med fisk (1908, Djurgården), Karl Gustav-monument (der stærkt kritiseredes af den unge kunst), statue af Wennerberg (1911, Uppsala), mange portrætbuster (ærkebiskop Sundberg, Erik Dahlberg (1914), J.O. Wallin (halvstatue, Falun 1917), dekorative arbejder for rigsdagsbygningen i Stockholm og Uppsala Domkirke, kunstindustrielle værker m. v.

Kilder 

 

Billedhuggere fra Sverige
Svenskere i 1800-tallet
Svenskere i 1900-tallet
Salmonsens
Medlemmer af Kungliga Akademien för de fria konsterna
Personer fra Stockholm
Lea Ahlborn

Lea Fredrika Ahlborn (født 18. februar 1826 i Stockholm, død 13. november 1897 sammesteds) var en svensk billedhuggerinde.

Faderen, Ludvig Lundgren, var gravør ved den kongelige svenske mønt, broderen, Pehr Henrik Lundgren, var ligeledes medaillegravør. Efter disses død blev Lea Ahlborn, som i flere år havde søgt kunstnerisk uddannelse i Paris, ansat som ordinarie medaillegavør ved samme institut. 1854 ægtede hun billedhuggeren Carl Ahlborn. Så godt som alle de mønter og medailler, der i en række af år blev udført i Sverige, skyldes Lea Ahlborn (eksempelvis Sveriges ny øremønt).

Kilder 
 

Billedhuggere fra Sverige
Svenskere i 1800-tallet
Personer fra Stockholm
Vindmøller i Nordsjælland

Dette er en liste over de i  eksisterende vindmøller i Nordsjælland, Danmark. Vindmøllerne er af forskellige typer, men den mest udbredte er af den Hollandske mølletype.

Listen

Kilder

Vindmøller i Danmark
Lister over bygninger, konstruktioner og anlæg i Danmark
Nacer Chadli

Nacer Chadli (født d. 2. august 1989) er en belgisk-marokkansk professionel fodboldspiller, som spiller for den tyrkiske Süper Lig-klub İstanbul Başakşehir og Belgiens landshold.

Klubkarriere

AGOVV 
Chadli fik sin profesionelle debut med hollandske AGOVV i 2007, som på dette tidspunkt spille i den næstbedste hollandske række.

FC Twente 
Chadli skiftede i juli 2010 til FC Twente.

Tottenham 
Chadli skiftede i juli 2013 til Tottenham Hotspur.

West Bromwich Albio 
Chadli skiftede i august 2016 til West Bromwich Albion, i en aftale som gjorde ham til den dyreste transfer i klubbens historie.

Monaco 
Chadli skiftede i august 2018 til Monaco.

Lån til Anderlecht 
Efter en dårlig sæson for både Chadli og Monaco året før, blev Chadli lånt til Anderlecht i hans hjemland i august 2019.

İstanbul Başakşehir 
Chadli skiftede i september 2020 til İstanbul Başakşehir.

Landsholdskarriere 
Chadli, der er både belgisk og marokkansk statsborger, kunne vælge at spille for både Belgiens og Marokkos landshold. Chadli spillede en enkel venskabskamp med Marokkos landshold den 17. november 2010. Den 28. januar 2011, erklærede han sin hensigt om at repræsentere Belgien på internationalt plan, hvilke han kunne gøre da han kun havde spillet i en venskabskamp for Marokko, og fik sin debut på landsholdet den 9. februar i en venskabskamp mod Finland.

Chadli har været del af Belgiens trupper til VM 2014, VM 2018 og EM 2020. 

Chadli scorede det vindene mål for Belgien imod Japan dybt i overtiden ved VM 2018, og målet blev kåret som tuneringens mål.

Kilder

Eksterne henvisninger 

 

Personer fra Liège
Fodboldspillere fra Belgien
Fodboldlandsholdsspillere fra Belgien
Fodboldspillere fra FC Twente
Fodboldspillere fra Tottenham Hotspur F.C.
Fodboldspillere fra West Bromwich Albion F.C.
Fodboldspillere fra AS Monaco FC
Fodboldspillere fra RSC Anderlecht
Fodboldspillere fra İstanbul Başakşehir F.K.
Deltagere ved verdensmesterskabet i fodbold 2014
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020